**Evan Bouchard** (s. 20. lokakuuta 1999 Oakville, Ontario, Kanada) on kanadalainen jääkiekkopuolustaja, joka pelaa NHL-seura Edmonton Oilersissa. Oilers varasi hänet koko NHL:n varaustilaisuuden kymmenentenä pelaajana kesällä 2018. Bouchard laukoo oikealta.

Ura
---

### Seuraura

Bouchard vietti suurimman osan juniorivuosistaan kotikaupungissaan Ontarion Oakvillessa. Hän toimi kaudella 2014–2015 Oakville Rangersin AAA-joukkueen varakapteenina ja voitti joukkueen sisäisen piste- ja maalipörssin tehoilla 18+13=31. Bouchard voitti kauden päätteeksi SCTAMM:n mestaruuden. Hän pelasi kauden aikana myös yhden ottelun OJHL-junioriliigaa Oakville Bladesissa. London Knights varasi Bouchardin 17. pelaajana OHL:n varaustilaisuudessa 2015. Hän siirtyi joukkueeseen kaudeksi 2015–2016. Bouchardin tulokaskausi liigassa toi 43 runkosarjaottelussa tehot 2+15=17 ja kymmenessä playoff-ottelussa kaksi syöttöpistettä. Hän voitti OHL:n mestaruuden, J. Ross Robertson Cupin. Bouchard voitti myös Memorial Cupin, vaikka hän ei saanut lopputurnauksessa peliaikaa.

Kaudella 2016–2017 Bouchard teki OHL:n runkosarjassa tehot 11+33=44, joilla hän oli Knightsin tehokkain puolustaja Victor Meten kanssa. Kaudella 2017–2018 Bouchard nousi joukkueen kapteeniksi. Hän voitti pelipaikastaan huolimatta joukkueen sisäisen piste- ja syöttöpörssin tehoilla 25+62=87, joilla Bouchard voitti koko OHL:n puolustajien piste- ja syöttöpörssin. Hän jakoi myös koko liigan pistepörssin seitsemännen sijan Kingston Frontenacsin Jason Robertsonin kanssa. Bouchard jakoi myös Knightsin sisäisen tehotilaston voiton Alec Regulan kanssa lukemalla +23. Pudotuspeleissä hän oli joukkueen paras syöttäjä neljällä syöttöpisteellään. Bouchard valittiin kauden päätteeksi OHL:n ensimmäiseen tähdistökentälliseen. Hän pelasi kauden aikana myös CHL Top Prospects Gamessa.

Edmonton Oilers varasi Bouchardin koko NHL:n varaustilaisuuden kymmenentenä pelaajana kesällä 2018. Hän oli varaustilaisuuden ensimmäisenä varattu kanadalaispuolustaja. Jo heinäkuussa Bouchard teki seuran kanssa kolmivuotisen tulokassopimuksen. Hän otti syksyn harjoitusleirin päätteeksi paikan Oilersin NHL-kauden 2018–2019 avauskokoonpanosta. Bouchard teki näin ollen NHL-debyyttinsä runkosarjan avauskierroksella 6. lokakuuta 2018 vieraissa New Jersey Devilsia vastaan. Hän sai ottelussa jääaikaa 13.57 minuuttia. NHL-uransa avausmaalin Bouchard teki seitsemännessä ottelussaan 25. lokakuuta 2018 ylivoimalla Washington Capitalsia vastaan. Hänet valittiin ottelun kakkostähdeksi. Tämän jälkeen Oilers lähetti Bouchardin takaisin London Knightsin OHL-joukkueen vahvuuteen. Hän teki siellä runkosarjassa 45 ottelussa tehot 16+37=53. Bouchardin piste per peli -keskiarvo (1.18) oli koko liigan puolustajista toiseksi paras Sault Ste. Marie Greyhoundsin Mac Hollowellin jälkeen. Pudotuspeleissä hän teki 11 ottelussa peräti tehot 4+17=21 ja Bouchardilla oli pelipaikastaan huolimatta koko OHL:n paras piste per peli -keskiarvo (1.91). Hänet palkittiin kauden päätteeksi liigan parhaana puolustajana Max Kaminsky Trophylla ja valittiin ensimmäiseen tähdistökentälliseen. OHL-kauden jälkeen, huhtikuussa 2019 Bouchard liittyi AHL-joukkue Bakersfield Condorsin vahvuuteen. Hän pelasi siellä kahdeksan playoff-ottelua tehopistein 3+5=8.

Syksyn 2019 harjoitusleirin päätteeksi Edmonton Oilers lähetti Bouchardin ensin Bakersfield Condorsin AHL-joukkueeseen, mutta nosti hänet NHL-vahvuuteensa kauden 2019–2020 avauskierrokselle, kun Adam Larsson loukkaantui. Bouchard ei kuitenkaan mahtunut Oilersin pelaavaan kokoonpanoon ja hänet lähetettiin seuraavana päivänä takaisin farmiin. Bouchard nostettiin Oilersiin myös helmikuussa 2020, mutta hänet lähetettiin jälleen farmiin kolme päivää myöhemmin. Bouchard pelasi koko kauden Condorsissa tehden varsinaisen AHL:n tulokaskautensa aikana 54 runkosarjaottelussa tehot 7+29=36, joilla hän oli joukkueen paras syöttäjä ja Bouchard jakoi sisäisen pistepörssin toisen sijan Tyler Bensonin kanssa. Hän sijoittui AHL:n puolustajien pistepörssissä kymmenenneksi. Bouchard pelasi kauden aikana myös AHL:n tähdistöottelussa.

Syyskuussa 2020 Edmonton Oilers lainasi Bouchardin toistaiseksi voimassa olevalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Södertälje SK:hon, kunnes NHL:n harjoitusleirit alkavat.

Elokuussa 2023 Bouchard teki Oilersin kanssa kaksivuotisen ja yhteensä 7,8 miljoonan dollarin arvoisen jatkosopimuksen.

### Maajoukkueura

Bouchard pelasi alle 20-vuotiaiden MM-kilpailuissa vuonna 2019 sekä alle 18-vuotiaiden Ivan Hlinkan muistoturnauksessa vuonna 2016. Hän edusti myös Canada Whiten joukkuetta World U-17 Hockey Challengessa vuonna 2015, jolloin Bouchard voitti kultaa. Hän oli viidellä syöttöpisteellään joukkueensa paras syöttäjä. Bouchard teki turnauksessa kaikkiaan kuusi tehopistettä, joilla hän jakoi puolustajien pistepörssin voiton Yhdysvaltain Quinn Hughesin kanssa. Bouchard valittiin turnauksen tähdistökentälliseen.

Pelityyli
---------

*The Sports Forecaster* -sivuston mukaan Bouchard lahjakas all around -puolustaja, jolla on hyvät raamit ja hyökkäyspään taidot. Hän on erinomainen syöttäjä ja käyttökelpoinen ylivoimapelaaja. Bouchardilla on myös hyvä laukaus, hän sijoittuu hyvin omassa puolustuspäässä ja omaa erinomaisen pelikäsityksen. Bouchardilla on kuitenkin parannettavaa kokonaisvaltaisessa pelaamisessa, laukauksen tarkkuudessa ja hänen tulisi käyttää kokoaan enemmän hyödyksi.

Elite Prospects -sivuston Curtis Joen mukaan Bouchard on älykäs all around -puolustaja, joka pelaa korkealla itseluottamuksella ja osaa muuttaa pelin suuntaa monella eri tavalla. Hän luistelee sulavasti ja tykkää osallistua peliin joka tilanteessa, varsinkin hyökkäyspään ruuhkatilanteissa. Bouchard on sekä erinomainen syöttäjä että omaa salakavalan laukauksen. Hän pelaa tasaisesti ja tekee fiksuja ratkaisuja. Bouchardin tulisi kuitenkin lisätä voimaa laukaukseensa. Hän on myös puolustuspäässä aktiivinen hyvällä sijoittumisellaan ja blokkaamalla laukauksia.

Muuta
-----

Bouchardin isoveli Marc on pelannut myös jääkiekkoa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2014–2015 | Oakville Blades | OJHL | 1 | 0 | 1 | 1 | 0 | – | – | – | – | – |
| 2015–2016 | London Knights | OHL | 43 | 2 | 15 | 17 | 24 | 10 | 0 | 2 | 2 | 2 |
| 2016–2017 | London Knights | OHL | 68 | 11 | 33 | 44 | 24 | 14 | 3 | 4 | 7 | 6 |
| 2017–2018 | London Knights | OHL | 67 | 25 | 62 | 87 | 54 | 4 | 1 | 4 | 5 | 6 | Ykköstähdistö |
| 2018–2019 | London Knights | OHL | 45 | 16 | 37 | 53 | 40 | 11 | 4 | 17 | 21 | 6 | Ykköstähdistö |  |  |  |  |  | JMM | 5 | 0 | 3 | 3 | 0 |
|  | Edmonton Oilers | NHL | 7 | 1 | 0 | 1 | 2 | – | – | – | – | – |
|  | Bakersfield Condors | AHL | – | – | – | – | – | 8 | 3 | 5 | 8 | 6 |
| 2019–2020 | Bakersfield Condors | AHL | 54 | 7 | 29 | 36 | 42 | – | – | – | – | – |
| 2020–2021 | Södertälje SK | Allsv. | 23 | 6 | 11 | 17 | 76 | – | – | – | – | – |
|  | Edmonton Oilers | NHL | 14 | 2 | 3 | 5 | 2 | – | – | – | – | – |
| 2021–2022 | Edmonton Oilers | NHL | 81 | 12 | 31 | 43 | 28 | 16 | 3 | 6 | 9 | 4 |
| 2022–2023 | Edmonton Oilers | NHL | 82 | 8 | 32 | 40 | 28 | 12 | 4 | 13 | 17 | 4 |
| 4 kautta | yhteensä | NHL | 184 | 23 | 66 | 89 | 60 | 28 | 7 | 19 | 26 | 8 |
| 2 kautta | yhteensä | AHL | 54 | 7 | 29 | 36 | 42 | 8 | 3 | 5 | 8 | 6 |

Lähteet
-------

* Evan Bouchard The Internet Hockey Databasessa (englanniksi)
* Evan Bouchard Eurohockey-sivustolla (englanniksi)
* Evan Bouchard *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Evan Bouchard *Elite Prospects*. Everysport Media Group AB.  (englanniksi)
2. ↑  Elite Prospects - Oakville Rangers U16 AAA *eliteprospects.com*. Everysport Media Group. Viitattu 5.11.2020. (englanniksi)
3. ↑  BOUCHARD AND THOMAS COMMIT TO KNIGHTS *londonknights.com*.  27.5.2015. London Knights. Viitattu 19.7.2018. (englanniksi)
4. ↑  Evan Bouchard The Internet Hockey Databasessa (englanniksi)
5. ↑  Kerr, Ben: Evan Bouchard Scouting Report: 2018 NHL Draft #9 *lastwordonhockey.com*.  6.4.2018. OTTAWA, ON:  Last Word On Sports INC. Viitattu 19.7.2018. (englanniksi)
6. ↑  Elite Prospects - London Knights *eliteprospects.com*. Everysport Media Group. Viitattu 5.11.2020. (englanniksi)
7. ↑  Elite Prospects - OHL Stats 2017-2018 *eliteprospects.com*. Everysport Media Group. Viitattu 5.11.2020. (englanniksi)
8. ↑  Elite Prospects - London Knights *eliteprospects.com*. Everysport Media Group. Viitattu 5.11.2020. (englanniksi)
9. ↑  2018 Sherwin-Williams CHL/NHL Top Prospects Game Rosters *sherwin-williamstopprospects.ca*.  13.12.2017. Toronto, ON:  Canadian Hockey League.  Arkistoitu 19.6.2018. Viitattu 19.7.2018. (englanniksi)
10. ↑  RELEASE: Oilers sign Bouchard *nhl.com/oilers*.  17.7.2018. EDMONTON, AB:  Edmonton Oilers. Viitattu 19.7.2018. (englanniksi)
11. ↑  Edmontonin superlupaus allekirjoitti NHL-sopimuksen *Sportti.com*.  18.7.2018. Sport Content Oy. Viitattu 19.7.2018.
12. ↑  Edmonton Oilers - New Jersey Devils - October 6th, 2018 *NHL.com*.  6.10.2018. National Hockey League. Viitattu 8.11.2018. (englanniksi)
13. ↑  Washington Capitals - Edmonton Oilers - October 25th, 2018 *NHL.com*.  25.10.2018. National Hockey League. Viitattu 8.11.2018. (englanniksi)
14. ↑  Oilers assign Bouchard to London (OHL); recall Gravel from Bakersfield *nhl.com/oilers*.  2.11.2018. Edmonton Oilers. Viitattu 8.11.2018. (englanniksi)
15. ↑  Elite Prospects - OHL Stats 2018-2019 *eliteprospects.com*. Everysport Media Group. Viitattu 5.11.2020. (englanniksi)
16. ↑  Elite Prospects - OHL Stats 2018-2019 *eliteprospects.com*. Everysport Media Group. Viitattu 5.11.2020. (englanniksi)
17. 1 2  Evan Bouchard Stats, Profile, Bio, Analysis and More *sportsforecaster.com*. XML Team Solutions, LLC. Viitattu 19.7.2018. (englanniksi)[vanhentunut linkki]
18. ↑  BLOG: Oilers recall Bouchard; place Larsson on LTIR *nhl.com/oilers*.  3.10.2019. EDMONTON, AB:  Edmonton Oilers. Viitattu 5.11.2020. (englanniksi)
19. ↑  Elite Prospects - Bakersfield Condors *eliteprospects.com*. Everysport Media Group. Viitattu 5.11.2020. (englanniksi)
20. ↑  Elite Prospects - AHL Stats 2019-2020 *eliteprospects.com*. Everysport Media Group. Viitattu 5.11.2020. (englanniksi)
21. ↑  BLOG: Bouchard joins Benson on AHL All-Star team *nhl.com/oilers*.  23.1.2020. EDMONTON, AB:  Edmonton Oilers. Viitattu 5.11.2020. (englanniksi)
22. ↑  Edmonton Oilersin suurlupaus suuntaa alkukaudeksi Ruotsiin *Sportti.com*.  9.9.2020. Sport Content Oy. Viitattu 5.11.2020.
23. ↑
24. ↑  Elite Prospects - Canada White U17 *eliteprospects.com*. Everysport Media Group. Viitattu 5.11.2020. (englanniksi)
25. ↑  Award - U17 WHC Most Points by Defenseman *eliteprospects.com*. Everysport Media Group. Viitattu 5.11.2020. (englanniksi)
26. ↑  Evan Bouchard Stats, Profile, Bio, Analysis and More *sportsforecaster.com*. XML Team Solutions, LLC. Viitattu 19.7.2018. (englanniksi)